**Előterjesztés Körmend Város Önkormányzatának Képviselő-testülete**

**2012. október 25-i ülésére**

**Tárgy:** Intézményvezetői beszámoló a Mátyás Király Utcai Óvoda és Bölcsőde nevelőmunkájáról, működéséről

*Tisztelt Képviselő-testület!*

Az Oktatási, Kulturális és Sportbizottság 2012. október 24-i ülésén – az írásos anyag ismeretében – hallgatja meg Vadász Mária intézményvezetőt a Mátyás Király Utcai Óvoda és Bölcsőde nevelőmunkájáról, működéséről szóló beszámolójával kapcsolatosan.

A szakmai beszámoló tartalmát az intézmény szakmai és szülői szervezetei megismerték és véleményezték.

A beszámoló felépítésében és tartalmában is az alaposságra való törekvés, a pontos információnyújtás fedezhető fel.

- Tartalmazza az intézmény és az intézményegységek adatait, valamint a fenntartóra vonatkozó alapvető információkat.

- Részletesen számot ad az intézmény szerepéről Körmend és környéke óvodai nevelőmunkájában. Az intézmény 2003 óta ellátja a terület fejlesztő pedagógiai bázisóvodai tevékenységét, amely lehetőséget biztosít az óvónők számára bemutató foglalkozások látogatására, az óvodai fejlesztő tevékenység megismerésére, valamint neves előadók előadásainak meghallgatására.

- Képet ad a beszámoló a feladatellátáshoz szükséges feltételrendszer jogszabályi, dokumentációs, tárgyi és személyi hátteréről minden intézményegységre kiterjedően.

- Jelentést ad az előző beszámoló óta eltelt időszak legfontosabb történéseiről: a személyi változások vonatkozásában, a gyermeklétszám alakulásáról és az alkalmazotti létszám változásairól egyaránt. Kitér a kihasználtsági mutatókra éves bontásban.

- Külön fejezet foglalkozik az intézményi területek (óvoda, bölcsőde) nevelési alapelveivel és feladataival. A bölcsődei nevelés kiemelten kezeli a természet szépségeinek megismertetését és az egészségnevelést. Az óvoda kiemelt nevelési területei a játék, az anyanyelvi- és mozgásfejlesztés, a környezetvédelem és a hátrányos helyzetűek kompenzációja.

- Az intézményben folyó pedagógiai munka az Országos Óvodai Nevelési Alapprogram szerint és a Helyi Óvodai Nevelési Program alapján szerveződik. A beszámoló részletesen kitér a módszertani munka megvalósítására, a fejlesztő pedagógiai tevékenységre, a szakmai műhelyek foglalkozásaira, valamint az intézményi munkát segítő valamennyi tevékenységi körre, mind a nevelőmunka, mind a technikai feladatok ellátása terén. Fontos szempont, hogy a módosított Országos Óvodai Nevelési Alapprogram alapján átdolgozásra került Helyi Óvodai Nevelési Program kidolgozását már a kompetencia alapú óvodai nevelés megvalósításával tervezték.

- Az intézmény pedagógusai folyamatosan megújítják szakmai ismereteiket, rendszeresen vesznek részt szakmai továbbképzéseken. A továbbképzések biztosítása érdekében a TÁMOP keretében pályázatot bonyolítottak le szakvizsgás másoddiploma megszerzése érdekében. A beszámoló összefoglalót tartalmaz az egyéb területen benyújtott intézményi pályázatokról és azok sikerességéről is.

- Gazdag palettáját mutatja be az intézményi rendezvényeknek, valamint a partnerközpontúságot is szolgáló intézményközi kapcsolatoknak. Évenkénti bontásban tartalmaz összefoglalót a beiskolázási adatokra vonatkozóan.

- Tájékoztatást tartalmaz az alapfeladaton kívül megvalósuló feladatellátásról is, a néptánc oktatás lehetőségéről és az általános iskolák szervezésében megvalósuló focisuliról, a játékos nyelvi foglalkozásokról.

- Külön fejezetben taglalja a bölcsődei feladatellátás területeit, amelyek biztosítják a gyermekek napközbeni ellátását, szakszerű gondozását, nevelését. Bemutatja a „saját gondozónő rendszer” működését és a bölcsődei tevékenységi köröket.

- Önálló fejezetet kapott az intézmény gazdálkodása, mely intézményegységenként és évenkénti bontásban bemutatja a költségvetés alakulását. Átgondolt és takarékos gazdálkodást folytatnak, az egyre szűkösebb pénzügyi kereteket pályázati forrásból, alapítványi támogatásból és a szülői munkaközösségi bevételekből igyekeznek kiegészíteni.

- Összefoglalja a beszámoló a következő évekre vonatkozó tartalmi és infrastrukturális fejlesztéseket, kiemelve a hatékonyabb és korszerűbb nevelési módszerek alkalmazását és a pályázati lehetőségek kihasználást. A beruházások és infrastrukturális fejlesztések területén is számolnak a pályázati források igénybevételével a korszerű intézményi környezet kialakítása érdekében.

A beszámoló részletesen, szakmailag megalapozottan tárgyalja az óvodai és bölcsődei feladatellátás valamennyi területét. Jól tükrözi az intézmény széleskörű szerepvállalását a városi, városkörnyéki óvodai és bölcsődei nevelésben. Tevékenységével hozzájárul az óvoda keresettségéhez, a partnerek elégedettségéhez. Igazolja a fogadókészséget a továbbképzéseken és a pályázatokban való részvételre a jövő követelményeinek való megfelelés érdekében. A több tagintézménnyel és intézményegységgel rendelkező intézményben egy jó szellemiségű közösség munkálkodik együtt a célok elérése érdekében, így a nehezebb helyzetben is eredményes és színvonalas munka valósul meg.

**Határozati javaslat**

Körmend Város Önkormányzatának Képviselő-testülete

a Mátyás Király Utcai Óvoda és Bölcsőde nevelőmunkájáról, működéséről szóló intézményvezetői beszámolót elfogadja.

**Határidő:** azonnal

**Felelős:** polgármester

**Körmend, 2012. október 11.**

 Bebes István

 polgármester